Jens Hald Madsen (V), 2007-05-15:
Vi skal i dag behandle to beslutningsforslag om vores internationale missioner i Afghanistan og Irak.
Det er to vigtige opgaver, men desværre også to farlige opgaver, der stiller store krav til vores danske soldater, som hver dag sætter deres liv på spil.
Det er derfor med stor sorg, at vi har måttet konstatere, at vi i denne måned har mistet to soldater i henholdsvis Afghanistan og Irak.
Vores tanker går til de efterladte familier samt til de sårede soldater og den sårede lokale tolk.
Jeg er sikker på, at jeg ikke står alene, når jeg siger, at vi har den dybeste respekt for den store indsats, de danske soldater gør hver dag på disse missioner.
Når vi har besøgt de danske soldater i Irak og Afghanistan, har de gang på gang udvist faglig kompetence, handlekraft, mod og vilje til at løfte den opgave, som den danske regering og et flertal i Folketinget har pålagt dem.
Danmarks tilstedeværelse i Afghanistan er en helt naturlig del af vores aktive udenrigspolitik.
Vi må fastholde, at intet land skal være et hotel for terrorister.
Det er ikke blot et spørgsmål om at skabe sikkerhed i Afghanistan, det drejer sig lige så meget om at skabe sikkerhed for os selv.
Det har været en test af det internationale samarbejde både i FN, NATO og EU, hvor diskussionerne har fundet sted.
Missionen i Afghanistan udfordrer NATO-landene i forhold til, hvor stort et område NATO skal dække fremover, men så sandelig også i forhold til, at musketereden gælder for os alle sammen, uanset hvor operationerne foregår.
Jeg er glad for, at Danmark har gjort en stor indsats militært såvel som bistandsmæssigt i Afghanistan.
Politisk set
Men det er en svær proces.
Afghanistan er et meget opdelt land geografisk, sprogligt og kulturelt, men der er opnået store fremskridt de seneste 5 år.
Afghanistan har haft demokratiske valg, parlamentsvalg såvel som provinsvalg, for første gang i 36 år.
Det må uden tvivl være en stor lettelse for den afghanske befolkning at få de samme frihedsrettigheder, som vi tager for givet i Danmark.
Pigerne har fået ret og lov til at gå i skole, 40 pct. af vælgerne var kvinder, og Afghanistan har fået sin første kvindelige provinsguvernør.
Og for alle gælder det nu, at ytringsfriheden i høj grad fungerer.
Der er etableret seks tv-kanaler og ca. 300 aviser.
Men uden hjælp fra international side militært såvel som civilt kan det hele med stor sandsynlighed bryde sammen fra den ene dag til den anden.
Ikke mindst den økonomiske udvikling er en stor udfordring.
Afghanistan er inde i en kraftig vækst.
Flygtningestrømmene vender tilbage, fordi mange ser en fremtid med mulighed for arbejde og et økonomisk holdepunkt for familien.
Men økonomien er også præget af en sort økonomi, en kriminel økonomi.
Afghanistan er en af verdens største leverandører af opium.
Derfor bliver det en stor udfordring at skabe et alternativ for de mange opiumbønder, hvis hele tilværelse afhænger af, at de kan sælge deres varer.
Salget af opium i Afghanistan betyder, at de danske styrker ikke blot kæmper mod Taleban og Al-Qaeda, men også mod kriminelle bander, som ser store økonomiske muligheder og fordele i, at de afghanske bønder stadig væk er fastlåst i en situation, hvor de ikke har noget alternativ.
Det er derfor med stor glæde, at Venstre ser, at den danske regering har øget den danske bistand og nu også styrker den militære indsats.
Men som Forsvarets Efterretningstjeneste også har givet udtryk for, så er det en meget risikabel mission.
Det Udenrigspolitiske Nævn var på besøg i Afghanistan sidste år og lyttede til beretninger om terrorister fra Taleban og Al-Qaeda, som med en utrolig kyniske bruger den lokale befolkning som levende skjold og levende bomber i deres fanatiske kamp mod de internationale tropper.
Derfor skal der lyde en speciel tak til den store indsats, som det danske forsvar og de danske soldater gør i Afghanistan.
Også en tak til de mange civile embedsfolk og ngo’er.
De gør en forskel, og de sætter deres liv på spil hver evig eneste dag.
Det er en svær opgave i Afghanistan, men en nødvendig opgave.
Derfor er Venstre også glad for, at så mange partier i Folketinget kan tilslutte sig forslaget.
Venstre kan støtte forslaget.